FRISSÍTÉS: A traumatológusok pénteki közgyűlése október végéig adott időt a kormánynak.

Hatvannyolc fővárosi traumatológus jelentette be levélben, hogy kész beadni rendkívüli felmondását október elsején, ha a kormány tétlen marad. Ha ez bekövetkezik, akkor várhatóan leáll a baleseti intézet működése, írja a Népszava.

A lap birtokába került levél szerint ha a kormány nem rendezi a baleseti ellátások finanszírozását, jövő kedden egyszerre adja be rendkívüli felmondását az országos baleseti intézet 68 orvosa.

Ez betegellátási katasztrófához vezetne, de az orvosok állítják, nincs más választásuk. Eddig hiába jelezték a kormánynak, hogy már most is veszélyezteti a páciensek ellátását az alulfinanszírozás. Nem csak szakemberből van kevés, az eszközhiány is állandósult.

A beavatkozások jelentős részénél a díjak nem fedezik a műtétek valós költségeit, emeli ki a problémák sorából az egyik legfontosabbat a Népszava cikke.

A traumatológusok már júniusi rendkívüli közgyűlésükön arról határoztak, hogy segítséget kérnek az egészségügyi kormányzattól, és a kormány nyár végére ígért választ. A lap információi szerint az orvosok hiába vártak, egy javaslatukra sem reagáltak érdemben az illetékesek.

A Magyar Traumatológus Társaság újabb közgyűlést kezdett péntek délután Kecskeméten. Az egyik napirendi pont ennek az ügynek a megvitatása.

(fotó: Euronews)